ደኢህዴን/ኢህአደግ የክልሉን ህዝብ የዘመናት የልማትና የዴሞክራሲ ጥያቄዎችን ምላሽ እያስገኘ ነው
ደኢህዴን/ኢህአዴግ የደቡብ ኢትዮጵያ ህዝቦችን የዘመናት የልማትና የዴሞክራሲ ጥያቄዎችን ምላሽ እያስገኘ መሆኑን የድርጅቱ ሊቀመንበር አቶ ኃይለማሪያም ደሳለኝ አስታወቁ፡፡የድርጅቱ 25ኛው ዓመት የብር ኢዮ በልዩ የምስረታ በዓል ማጠቃለያ ዛሬ በሃዋሳ አለም አቀፍ ስታዲየም ተካሄዷል፡፡ሊቀመንበሩ በበዓሉ ላይ እንደገለጹት የደቡብ ኢትዮጵያ ህዝቦች እንደ ሌሎች የሀገሪቱ ህዝቦች የቀደምት ፀረ ዴሞክራሲያዊ ስርዓቶች በደል ገፈት ቀማሽ ናቸው፡፡"በዚህም ውብ የሆነው የክልሉን ህዝቦች ማንነት ጥላሸት በመቀባት፣ ባህላችንና አኗኗራችንን በማንቋሸሽ እንዲሸማቀቁና፣ ለአስከፊ ድህነትና ኋላ ቀርነት እንዲጋለጡ አድርጓቸዋል" ብለዋል፡፡በጭቆናው ቁጭት የተወለደው የደቡብ ኢትዮጵያ ህዝቦች ንቅናቄ (ደኢህዴን) የክልሉን ህዝቦች የዘመናት የልማት ፣የሰላምና የዴሞክራሲ ጥያቄዎች ምላሽ እያስገኘ መሆኑንም አስታውቀዋል"ደኢህዴን በደቡብም ሆነ በመላው ሀገሪቱ ሰላምና መረጋጋት እንዲሰፍን ታግሏል " ያሉት ሊቀመንበሩ ፣ ኢኮኖሚያዊና ማህበራዊ እድገት እንዲረጋገጥ የራሱን የማይተካ ሚና የተጫወተና በመጫወት ላይ የሚገኝ ህዝባዊ መሰረት ያለው ድርጅት መሆኑን ተናግረዋል፡፡"ድርጅቱ የተመሰረተበትን የሩብ ምዕተ ዓመት ጉዞውን ሲያከብር በትጥቅ ትግል ውስጥ ለትግሉ ሲሉ መስዋዕትነት የከፈሉ የአማራ ፣ የትግራይና የኦሮሚያ ህዝቦችን  በማመስገን ነው "ብለዋል፡፡በድርጅቱ መሪነት ክልሉ ባለፉት 25 ዓመታት ልማታዊና ዴሞክራሲያዊ መስመሩን በመከተል ተግባራዊ ባደረገው የተሃድሶ ዓመታት አንፀባራቂ ድሎች መመዝገባቸውን ገልጸዋል፡፡አቶ ኃይለማሪያም እንዳሉት የድርጅቱ የተሃድሶ እንቅስቃሴ በተጀመረበት ወቅት እንቅስቃሴውን ለመምራት የሚያስችል ስትራቴጂዎችና ፖሊሲዎችን አጥርቶ ለማስቀመጥ እልህ አስጨራሽ ትግልና መስዋዕትነት ተከፍሏል፡፡ሀገሪቱንም ሆነ ክልሉን ከድህነት በማውጣተ መካከለኛ ገቢ ካላቸው ሀገራት ተርታ ለማሰለፍ የኪራይ ሰብሳቢነት አስተሳሰብና ፈተናዎችን ማለፍ እንደሚገባም ጠቅሰዋል፡፡"ድርጅቱ ባለፉት 25 ዓመታት ያስመዘገባቸው ስኬቶች ጅምር እንጂ ያለቀላቸው ባለመሆናቸው ጠንክሮ መስራት ይገባልም "ብለዋል የድርጅቱ ሊቀመንበር አቶ ኃይለማርያም ደሳለኝ፡፡የደኢህዴን ማዕከላዊ ኮሚቴ ጽህፈት ቤት ኃላፊ አቶ ተስፋዬ በልጅጌ በበኩላቸው ደኢህዴን የፀረ ጭቆና ትግል የወለደው ህዝባዊ መሰረት ያለው በመሆኑ የንቅናቄው መነሻ የህዝቦች የዘመናት የሰላም፣ የልማትና የዴሞክራሲ ጥያቄዎች መሆናቸውን ተናግረዋል፡፡"የክልሉ ህዝቦች ለፍትህ፣ ለእኩልነትና ለአንድነት ዋጋ ከፍለዋል፤ በአብዮታዊ ዴሞክራሲያዊ ኃይሎች የመላው ህዝባችን ጥያቄ ምላሽ አግኝቷል" ብለዋል፡፡በአብዮታዊ ዴሞክራሲያዊ ሃይሎች እልህ አስጨራሽ ትግል በሰሜን የሀገሪቱ ክፍል ተቀጣጥሎ በዋጋ የማይገመት መስዋዕትነት ተፍከሎበት አዲስቷ ኢትዮጵያ እውን እንድትሆን ማስቻሉንም ገልጸዋል፡፡በደኢህዴን 25ኛው ዓመት የብር ኢዮ በልዩ የምስረታ በዓል ማጠቃለያ ስነስረዓት የኢህአዴግ አባልና አጋር ድርጅቶች ከፍተኛ አመራሮችና ሌሎችም አካላት ተገኝተዋል፡፡ (ኢዜአ) 